ശബരിമലയിലേക്കെത്തുന്ന വാഹനങ്ങളുടെ പാർക്കിങ് ഗ്രൗണ്ട്, ഇന്ത്യൻ ഓയിൽ കോർപ്പറേഷൻ പമ്പ്, പമ്പാ പോലീസ് സ്റ്റേഷൻ, പമ്പാ കെ.എസ്.ആർ.ടി.സി. ബസ് സ്റ്റേഷൻ, വിവിധ ബാങ്കുകൾ, വ്യാപാരസ്ഥാപനങ്ങൾ, വനംവകുപ്പിന്റെ ഇൻസ്പെക്ഷൻ ബംഗ്ലാവ്, സർക്കാർ ആശുപത്രി, ജലസേചനവകുപ്പ് ഓഫീസ് തുടങ്ങിയവ പമ്പയിൽ സ്ഥിതി ചെയ്യുന്നു. പമ്പയും കക്കിയാറും സംഗമിക്കുന്ന സ്ഥാനത്തെ "ത്രിവേണി സംഗമം" എന്ന് വിളിക്കാറുണ്ട്. ഇതിന് സമീപത്തുള്ള പാലം ത്രിവേണി പാലം എന്ന് അറിയപ്പെടുന്നു. കേരളത്തിൽ 2018-ൽ ഉണ്ടായ പ്രളയത്തിൽ പമ്പയിൽ കനത്ത നാശനഷ്ടങ്ങളുണ്ടാവുകയും പമ്പ ഗതിമാറി ഒഴുകുകയും ത്രിവേണി പാലം അടക്കമുള്ള നിർമ്മിതികൾ ഒലിച്ചെത്തിയ മണ്ണിനടിയിൽ മൂടപ്പെടുകയും ചെയ്തിരുന്നു. പ്രളയത്തിൽ പമ്പയിലെ ശുചിമുറികൾ, വിശ്രമ കേന്ദ്രങ്ങൾ, ജലവിതരണ സംവിധാനം, വൈദ്യുതി തുടങ്ങി എല്ലാ അടിസ്ഥാനസൗകര്യങ്ങളും നശിച്ചിരുന്നു.